section_heading: Samostalna plovidba
paragraph_text: Nakon tjedan dana isplovili su 09. travnja 1718. prema Meksičkom zaljevu gdje su susreli veliki trojarbolni brod Protestantski car (eng. Protestant Caesar) iz Bostona, kao i četiri šalupe. Teach je istaknuo piratsku zastavu i ispalio pucanj iz topa na što su uplašeni mornari i njihovi kapetani napustili brodove i otišli na obalu u čamcima. Pirati su brodove zauzeli a Protestantskog cara i jednu šalupu iz Bostona spalili. U Bostonu je nešto ranije bilo obješeno nekoliko pirata i paljenje bostonskih brodova je bilo svojevrsna osveta za to. Preostale tri šalupe su ostavili. Odatle su zaplovili prema Trujillou a odande prema Grand Caymanu, malenom otoku trideset milja zapadno od Jamajke gdje su zarobili maleni brod za lov na kornjače. Zatim su zaplovili prema Havani a odande prema Bahamima.